Άννα Μαρία των Βουρβόνων

Η Άννα Μαρία Βικτωρία ντε Μπουρμπόν, γαλλ.: Anne Marie Victoire de Bourbon (11 Αυγούστου 1675 – 23 Οκτωβρίου 1700) από τον Οίκο των Βουρνόνων- Κοντέ ήταν κόρη του Ερρίκου Γ΄ Ιουλίου πρίγκιπα του Κοντέ, και της Άννας Ερριέττας της Βαυαρίας. Ως μέλος του βασιλεύοντος Οίκου των Βουρβόνων, ήταν πριγκίπισσα συγγενής του βασιλιά (princesse du Sang). Δεν παντρεύτηκε, και απεβίωσε από πνευμονική νόσο.

 Βιογραφία 
Η Άννα Μαρία Βικτωρία ήταν η 2η (επιζήσασα) κόρη τού δούκα του Ανγκιάν. Ο πατέρας της ήταν ο μόνος επιζών γιος του Λουδοβίκου Β΄ του Μεγάλου Κοντέ, ενώ η μητέρα της ήταν κόρη της πολιτικής οικοδέσποινας Άννας Γκονζάγκα. Γεννήθηκε στο Οτέλ ντε Κοντέ στο Παρίσι, την κατοικία του πρίγκιπα του Κοντέ, όταν δεν βρισκόταν στην αυλή του στο κάστρο Σεν-Ζερμέν-αν-Λε, έξω από την πρωτεύουσα. Τους δύο προηγούμενους μήνες πριν από τη γέννηση τής Άννας Μαρίας απεβίωσαν δύο αδέλφια: η Άννα ντε Μπουρμπόν (1670–1675), γνωστή ως μαντμαζέλ ντ'Ανγκιάν μέχρι το τέλος της, και ο Ερρίκος ντε Μπουρμπόν, κόμης του Κλερμόν (1672–1675).

Η Άννα Μαρία λέγεται ότι ήταν τόσο μικροκαμωμένη, που δεν τής επέτρεπαν να πηγαίνει σε χορούς στην Αυλή. Ήταν επίσης πιο ελκυστική από τις νεότερες αδελφές της, τη μαντμαζέλ ντε Σαρολέ (1676–1753) και τη μαντμαζέλ ντε Μονμορανσύ (1678–1718).

Ήταν γνωστή ως μαντμαζέλ ντ'Ανγκιάν μέχρι το 1688, όταν η μεγαλύτερη αδελφή της, Μαρί Τερέζ μαντμαζέλ ντε Μπουρμπόν, παντρεύτηκε τον πρίγκιπα του Κοντί, εξάδελφο τού πατέρα τους. Από τότε και στο εξής, η Άννα Μαρία ήταν γνωστή ως μαντμαζέλ ντε Κοντέ, από τον τίτλο του πρίγκιπα του Κοντέ, τον οποίο έλαβε ο πατέρας της το 1684 διαδεχόμενος τον Μεγάλο Κοντέ. Ο τελευταίος ήταν αυτός που οργάνωσε τον γάμο μεταξύ της μαντμαζέλ ντε Μπουρμπόν και του Κοντί.

Η μαντμαζέλ ντε Κοντέ δεν παντρεύτηκε ποτέ. Αντίθετα, απεβίωσε στο κάστρο ντ'Ανιέρ έξω από το Παρίσι, από ό,τι φαίνεται από πνευμονική νόσο. Τάφηκε στο μοναστήρι Καρμέλ ντυ φωμπούρ Σαιν-Ζακ, στο Παρίσι. Το ίδιο το κάστρο αργότερα έγινε η κατοικία τής ερωμένης τού Φιλίππου δούκα της Ορλεάνης και αργότερα ανακαινίστηκε από τον μαρκήσιο ντ'Αρζανσόν.

Στους κουνιάδους της περιλαμβάνονταν ο πρίγκιπας του Κοντί, ο δούκας του Μαιν (νόθος γιος του Λουδοβίκου ΙΔ΄ και της μαντάμ ντε Μοντεσπάν) και ο διάσημος στρατηγός Λουδοβίκος Ιωσήφ δούκας του Βαντόμ. Η κουνιάδα της ήταν η Λουίζα Φραγκίσκη ντε Μπουρμπόν, αδελφή του Μαιν και ερωμένη του Κοντί.

Ήταν κάποτε πιθανή νύφη για τον δούκα του Μαιν, αλλά λέγεται ότι ο δούκας του Μαιν προτιμούσε την Άννα Λουίζα Βενεδίκτη ντε Μπουρμπόν μαντμαζέλ ντε Σαρολαί, προς μεγάλη της ενόχληση. Το γεγονός ότι δεν παντρεύτηκε τον δούκα του Μαιν, φέρεται να προκάλεσε την επιδείνωση τής υγείας της μέχρι το πρόωρο τέλος της σε ηλικία 25 ετών. Ένας άλλος πιθανός υποψήφιος ήταν ο Γεώργιος Γουλιέλμος του Άνσμπαχ,   γιος του Ιωάννη Φρειδερίκου μαργράβου του Βρανδεμβούργου-Άνσμπαχ και αδελφός της μελλοντικής Καρολίνας του Βρανδεμβούργου-Άνσμπαχ βασιλικής συζύγου της Μεγάλης Βρετανίας.

Ο Λουί δούκας του Σαιν-Σιμόν, γράφοντας την εποχή μετά το τέλος της, έλεγε ότι είχε "μία όμορφη όψη και μία ακόμη πιο όμορφη ψυχή, μεγάλο πνεύμα, λογική, καλοσύνη και ευσέβεια, που τη στήριξαν στην πολύ θλιβερή της ζωή. Έτσι, όλοι όσοι τη γνώριζαν, τη λυπήθηκαν πραγματικά.

Πρόγονοι

 Παραπομπές 

 Εξωτερικοί σύνδεσμοι 


Κατηγορία:Οίκος των Βουρβόνων